LLANOS GÓMEZ (PP, 2014-02-06):
Eskerrik asko, berriz ere, presidente andrea.
Eskerrik asko Alderdi Sozialistari babesa emateagatik, eta UPyDri erdibideko zuzenketa sinatzeagatik.
Hara, Arzuaga jauna, zurekin ez dut denbora asko galduko; izan ere, zinismo-ariketa bat egin duzu berriz ere. Bat ohituta dago jada baina, hala ere, ez da erraza hori onartzea.
Kaleko indarkeria aipatu duzu zuk. Denok dakigu zer den kaleko indarkeria: gainerakoen eskubide eta askatasunak errespetatzearen aurkako bitartekoak erabiltzea. Denok dakigu zer den kale-borroka; herrialde honetan denok dakigu. Baina orain badirudi berragertze bat izan dela. Zuk esan duzu ez dela berragertzerik izan, baina berriz ere esan duzu une eta testuinguru jakin batean guztiz justifikatuta zegoela. Hementxe esan duzu eta!
Hori da zure aurrera begiratzea: iragana behin eta berriz aldarrikatu eta kaleko indarkeria justifikatuta zegoela esatea. Eta, jakina, atentatua, armak biltegiratzea, pertsonak behartzea, kalteak eragitea eta beste batzuen bizia arriskuan jarriz autobusak erretzea garrantzirik gabeko gertakari gisa aurkeztea. Horiek, zure esanetan, garrantzirik gabeko gertakariak dira, geneukan testuinguruak guztiz justifikatuak. Heroi gisa aurkeztu, eta Gobernuari errua leporatu.
Esan dizudan bezala, zinismo-ekintza bat da, erabat manipulatutako hizkuntza da, demokratok hitz egiten dugun hizkuntzarekin, gainerakook hitz egiten dugunarekin zerikusirik ez duena, eta ez dut denbora gehiago galduko zurekin.
Egia esan, Iturrate jauna  - eta nik antzerkia egiten dudala leporatzeko beldurrik gabe, izan ere, zure esanetan, gure iritzia ematen dugun bakoitzean antzerkia egiten ari gara - , beste behin ere aitzakia gisa ari zarete erabiltzen lantaldea, eta hori zuen baliabide bat da. Aterpe gisa edo babes gisa erabiltzen duzue, lehen inolako arazorik gabe esaten zenutena hemen esatea saihesteko babes gisa erabiltzen duzue: ETAk ez zuela inoiz existitu behar, indarkeria ez dela erabili behar.
Zergatik esan behar da hori orain lantaldean? Zergatik ezin da hemen esan? Hau da euskal herritarren ordezkaritza gorena. Zergatik ezin duzue modu irekian esan hemen beti esan izan duzuena? Zergatik esan behar da orain lantaldean? Zergatik? Zergatik eutsi nahi diozue anbiguotasun horri, beti gaitzetsi izan duzuenaren artean kalkulatutako distantziakidetasun horri, baina Bildukoen artean atsekabe gehiegi eragin gabe? Distantziakidetasun horregatik eraman behar al da dena lantaldera?
Lehen esan dizudan bezala, Iturrate jauna, ez dut ulertzen  - eta badakit berriz ere antzerkia egitea egotziko didazula, baina berdin zait - , ez dut ulertzen gure mozioaren zer zati ezin duen onartu Euzko Alderdi Jeltzaleak. Zer zati? Kale-borrokako ekintzak eta omenaldiak prebenitzeko giza baliabide eta baliabide material guztiak jartzea...? Zer uste duzu, omenaldi-ekitaldiak...? Zertan gelditzen gara? Ezin izan ziren galarazi abisatuta ez zeudelako, ala ez ziren galarazi ez zirela galarazi behar uste zelako?
Zergatik ezin dute egon Legebiltzarrak Ertzaintzari terrorismoaren eta kale-borrokaren aurkako borrokan bere babesa eta solidaritatea eskaintzearen alde?   Zergatik ezin dute hori hemen bozkatu eta ponentzian bozkatu behar dute?
Zergatik ezin dute hemen bozkatu Maneiro jaunaren zuzenketaren azken zatia: "Eusko Legebiltzarrak irmoki gaitzesten ditu Euskal Autonomia Erkidegoko hainbat herritan izandako kaleko indarkeria-ekintzak, oinarrizko printzipio demokratikoen eta askatasun ideologiko eta hiritarraren aurkako eraso onartezinak direlako"? Zergatik?
Zergatik egin behar da hori orain lantaldean? Zergatik ezin da egin hemen modu irekian, denon aurrean? Zer arazo duzue, Iturrate jauna? Benetan, izugarrizko pena ematen du atzerapen hori ikusteak.
Zuk esan duzu gu kritikatu egiten gaituztela. Guk onartu eta errespetatu egiten ditugu kritikak, baina beste gauza bat ere esan behar dizut: oso lasai gaude, euskal PPan oso lasai gaude, kale-borrokari kale-borroka, terrorismoa goraipatzeari terrorismoa goraipatzea, biktimen umiliazioari biktimen umiliazio eta zuzenbide-estatuari eta delituen jazarpenari zuzenbide-estatu eta delituen jazarpen deitzen jarraitzen dugulako. Orain, lehen bezala. Orain, lehen bezala.
Eta jakina eboluzionatu egin behar dela, esan dizut lehen ere, jakina etorkizunera begiratu behar dela. Egoera hau aurreko urteetan bizi izan duguna baino hobea da, noski, baina zergatik, Iturrate jauna? Zergatik eta nori esker? Ez pertsona horiei esker eta ez ETAri esker. Ez. Zuzenbide-estatuari esker, Ertzaintzari esker eta ekintza horiek guztiak jazartzeari esker da hobea. Horregatik gaude aro berri batean, eta horregatik da egungo egoera aurrekoa baino hobea. Horregatik.
Eta orain arrazoia eman nahi izatea, lantalde batean ezkutatu eta hau ez eztabaidatu nahi izatea ez da etorkizunaren alde apustu egitea, Iturrate jauna. Oraina eta iragana estali nahi izatea da hori. Eta gu ez gara horren alde egongo.
Hara, gauza bat esango dizut..., hitz batzuekin bukatu behar dut.